РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/220-20

28. децембар 2020. године

Б е о г р а д

**З А П И С Н И К**

**СА ПЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 17. ДЕЦЕМБРА 2020. ГОДИНЕ**

Седница је почела у 13 часова.

 Седницом је председавао председник Одбора др Муамер Бачевац.

 Седници су присуствовали: Сандра Јоковић, Дејан Стошић, Весна Недовић, Весна Стјепановић, Драгана Бранковић Минчић, Драгана Радиновић, Небојша Бакарец, Јелена Михаиловић, Никола Кожовић, Александар Јовановић и Селма Кучевић, чланови Одбора.

 Седници нису присуствовали чланови Одбора: Драгољуб Ацковић, Андријана Аврамов, Стефан Србљановић, Љубо Петровић и Золтан Пек.

 Седници је присуствовала заменица члана Одбора Миланка Јевтовић Вукојичић.

 Испред Повереника за заштиту равноправности, седници је присуствовала Бранкица Јанковић, повереница, са сарадницима: Татјаном Пријић и Данијелом Шеган.

 Председавајући је констатовао да су испуњени услови за рад и одлучивање те је упознао чланове Одбора са тачкама

Дневног реда

 1. Разматрање Редовног годишњег извештаја Повереника за заштиту равноправности за 2019. годину (број 02-441/20 од 13.03.2020.године.).

 Oдбор је једногласно ПРИХВАТИО предложени Дневни ред.

 **ПРВА ТАЧКА ДНЕВНОГ РЕДА:** Разматрање Редовног годишњег извештаја Повереника за заштиту равноправности за 2019. годину

 **Председник Одбора** је обавестио чланове да је, у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио годишњи извештај Повереника за заштиту равноправности и утврдио предлог закључка који ће упутити Народној скупштини.

 Дао је реч повереници Бранкици Јанковић како би предствила најважније налазе и препоруке из Редовног годишњег извештаја за 2019. годину.

 **Бранкица Јанковић** је навела да је упркос тренутној ситуацији настављена добра пракса Повереника за заштиту равноправности и Одбора за људска и мањинска права и равноправност полова да се извештаји редовно разматрају и да донети закључци буду прослеђени Народној скупштини на разматрање у пленуму. Истакла је да су у уводном делу извештаја дате информације о институцији Повереника, а потом и преглед нормативног оквира за унапређење равноправности са посебним освртом на измене до којих је дошло 2019. године. Нагласила је да се извештај састоји из неколико целина са пружањем свеобухватног увида у стање остваривања и заштите равноправности као и распрострањености дискриминације, њених обележја, најчешћих жртава, извршилаца и области где је најучесталија. Напоменула је да је у извештају садржан и посебан извештај о дискриминацији из области рада и запошљавања имајући у виду да је ова област у врху по броју поднетих притужби грађана и грађанки, као и да су представљени извештаји Европске уније, међународних организација и уговорних тела, домаћих институција и организација, пракса Европског суда за људска права, ради што потпунијег увида у остваривање и заштиту равноправности. Појаснила је да претежни део извештаја чини пракса Повереника и кључни проблеми у остваривању равноправности дати по најчешћим основама дискриминације, као и судски поступци које је иницирао Повереник. Нагласила је да је током 2019. године Повереник поступао по 1479 предмета од чега је поступано по 711 притужби, а поред мишљења на притужбе у појединачним случајевима Повереник је дао 686 препорука мера за остваривање равноправности, упућено је 16 иницијатива за измене прописа, дато је 31 мишљење на нацрте закона и других општих аката, поднето је шест кривичних пријава, три захтева за покретање прекршајног поступка док је у једном случају предложено покретање поступка посредовања и мирења. Такође је навела и да је покренута и једна стратешка парница за жаштиту дискриминације, један предлог за оцену уставности, издата су 23 упозорења јавности и 34 саопштења за јавност. Нагласила је да су у поступку по 70 притужби донета мишљења, од чега је по 52 притужбе донето мишљење којим је утврђена повреда закона о заштити дискриминације и дата препорука мера, у четири случајева утврђено је да није дошло до повреде закона, али су дате препоруке мера за остваривање равноправности, а у 14 случајева није утврђена повреда закона. У наставку излагања изнела је податке о процентима поднетих притужби према основу дискриминације, према области друштвених односа у којима се подносе притужбе, против кога су подношене пријаве, из којих региона су пристизале, као и статистичке податке о подносиоцима пријава. Нагласила је позитиван тренд поступања по препорукама Повереника који у просеку износи 89%. Напоменула је да у извештају представљена и сарадња са органима јавне власти, међународним и домаћим организацијама и институцијама, медијима, ЕКРИНЕТОМ и регионалним институцијама за равноправност. На крају излагања је представила неке од препорука у скраћеном облику за које би Одбор могао да одлучи да се нађу и у предлогу закључка који ће бити упућен на пленум Народне скупштине.

 **Небојша Бакарец**, je у свом обраћању указао на потребу постојања прописа којима би се деца и малолетници штитили од утицаја информација које су штетне по њихово здравље и развој и да под тим подразумева прописе којима се деца и малолетници штите од медијске фаворизације и промоције насиља, порнографије и порицања традиционалних породичних вредности. Истакао је да деца и малолетници не поседују већину заштитних и спознајних механизама због тога што нису зреле и формиране личности. Друштво је дужно да штити легитимне интересе деце и малолетника, као важну друштвену вредност. На крају је закључио један од основних циљева је да деца и малолетници буду заштићени од чинилаца који негативно утичу на њихов физички, интелектуални, ментални, духовни и морални развој и да је битно да заштитимо децу и малолетнике и да им пружимо прилику да као зреле и одрасле особе процењују традиционалне или нетрадиционалне породичне вредности.

 **Селма Кучевић** је истакла да се Национални савет Бошњака обратио Повереници у октобру 2019. године притужбом на Програмски савет Јавне медијске установе Радио-телевизија Србије. Напоменула је да је мишљењем Поверенице утврђено да је извршено кршење, како Закона о забрани дискриминације, тако и Закона о ратификацији Европске повеље о регионалним и мањинским језицима. Поставила је питање Повереници, да ли је задовољна на који начин се третирају препоруке и да ли је овај медијски сервис поступио по наведеним препорукама, и уколико није, да ли је покренут поступак за изрицање мере, или евентуалне опомене. Навела је да ова питања поставља из разлога што је РТС и у марту 2020. године, наставио са грубим кршењем како бошњачких права, тако и дискриминацију бошњачког народа и самог босанског језика тиме што је одбио да емитује наставу на босанском језику, истичући као разлог техничке сметње које изгледа трају и до данашњег дана.

 **Миланка Јевтовић Вукојичић** је изразила задовољство представљеним извештајем, истичући да је садржајан, обиман и оно што најзначајније, у њему су дати конкретни примери. Везано за област заштите од дискриминације особа са инвалидитетом, у последњим годинама постигнут је значајан напредак. Влада је, да би ојачала локалне самоуправе које нису у завидном материјалном положају, додатно из републичког буџета дала наменске трансфере, управо ради реализације услуга за боље укључивање свих рањивих друштвених група, а међу њима и за особе са инвалидитетом. Похвалила је активности Републичке изборне комисије која је сачинила протокол са Удружењем особа са инвалидитетом, како би се отклониле уочене неправилности, а које се односе на неприступачност објеката за гласање. Нагласила је да је последњих година дошло до значајног повећања учешћа жена у извршној власти, тако да су у Расинском округу пет жена преседнице општина, односно градоначелнице, а да су градоначелница Ниша и градоначелница Ужица, први пут у историји жене. Навела је да и састав Владе иде у прилог томе да је учешће жена повећано, као наравно и учешће жена у Народној скупштини.

Одговарајући на постављена питања**, Бранкица Јанковић** се захвалила посланику Бакарeцу на сугестијама и указала како се његов предлог у великој мери већ налази у препоруци број 16. извештаја -Унапредити нормативни оквир за заштиту права детета, усаглашавање са Конвенцијом о правима детета, посебно у погледу дефинисања појмова и забране физичког кажњавања и донети нови општи протокол за заштиту деце од злостављања и занемаривања и нагласила да се у Конвенцији налази део који се односи на заштиту од штетног информисања. Напоменула је да ће се радити на посебном извештају о правима детета. Повереница је у одговору на питање посланицe Кучевић рекла да је Повереник донео мишљење да је оспоравањем босанског језика као језика бошњачке националне мањине у закључку програмског савета повредио одредбе Закона о забрани дискриминације у вези са чланом 3. Закона о ратификацији Европске повеље о регионалним и мањинским језицима. Програмском савету Радио-телевизије Србије упућена је препорука да убудуће поштује горе поменуту одредбу и да са препоруком Повереника упозна Управни одбор Радио-телевизије Србије, генералног директора, главне и одговорне уреднике програма радија и телевизије. Повереница је напоменула да је дошло до поступања по препоруци и да је достављен доказ да је Програмски савет упознао са мишљењем све горе наведене. Програмски савет је навео и да је у комуникацији са Националним саветом одржао састанак са темом садржаја програма на коме је договорено да квалитет емисије о питањима које занимају грађане Рашке области буде много већи што је био и део мишљења ове институције све у циљу очувања културног идентитета свих националних мањина. Повереница се захвалила посланици Миланки Јевтовић Вукојичић на речима подршке и напоменула је да је тежња ове институције приближавање свим друштвеним групама.

 **Председник Одбора** је закључио расправу и ставио на гласање

Предлог закључка

поводом Редовног годишњег Извештаја Повереника за заштиту равноправности

за 2019. годину

 1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2019. годину целовито приказао активности у области заштите од дискриминације.

 2. Народна скупштина указује да је неопходно наставити континуиране активности на сузбијању насиља над женама и у породици, кроз јачање свести о препознавању и обавезности пријаве насиља. Народна скупштина подстиче Владу да даље ради на унапређивању координисаног и ефикасног деловања свих институција система у пружању заштите од насиља у породици и других облика родно заснованог насиља.

 3. Народна скупштина констатује да је дошло до напретка у погледу већег учешћа жена у политичком одлучивању, али указује на потребу континуираног предузимања мера за економско оснаживање, подстицање запошљавања жена и развој женског предузетништва.

 4. Полазећи од налаза Повереника, Народна скупштина истиче да је неопходно даље јачати положај особа са инвалидитетом кроз унапређивање архитектонске и информационе приступачности и наставити процес деинституционализације, уз истовремено обезбеђивање адекватне подршке и развој услуга на локалном нивоу.

 5. Народна скупштина препоручује Влади креирање нових мера активне политике запошљавања у циљу смањења одласка младих. Потребно је интензивирати рад на побољшању положаја старијих, нарочито у руралним и неприступачним подручјима.

 6. Народна скупштина констатује да је неопходно предузети све потребне мере у циљу повећања броја запослених припадника националних мањина како би састав државних органа, органа локалне самоуправе и других органа јавне власти одговарао националном саставу становништва на њиховом подручју.

 7. Имајући у виду налазе Повереника, Народна скупштина препоручује Влади даље предузимање мера и активности како би се обезбедило унапређење положаја Рома. посебно Ромкиња у погледу приступа адекватном становању, здравственим, образовним и услугама социјалне заштите, као и запошљавању.

 8. Народна скупштина оцењује да је потребно предузети мере у циљу даљег унапређења законодавног оквира усмереног ка елиминисању дискриминације и стигматизације ЛГБТ особа, као и доследног спровођења законодавства које се односи на кривична дела учињена из мржње, укључујући и она због сексуалне оријентације.

 9. Позива се Влада да континуирано извештава Народну скупштину о спровођењу овог закључка.

 10. Овај закључак објавити у „Службеном гласнику Републике Србије“.

 Такође је предложио да се Предлог закључка, у складу са чл. 167. и 193. Пословника Народне скупштине, разматра по хитном поступку, као и да за представника Одбора на седници Народне скупштине буде одређен председник Одбора.

 Након завршеног гласања, председник Одбора је констатовао да је Одбор за људска и мањинска права и равноправност полова размотрио годишњи Извештај Повереника за заштиту равноправности за 2019. годину и утврдио Предлог закључка, који се доставља Народној скупштини на разматрање и усвајање, по хитном поступку. Такође је усвојен предлог у погледу представника Одбора на седници Народне скупштине.

 Председник Одбора се захвалио Повереници на представљању извештаја нагласивши колико је ова инстиутцја ојачала, као и да се све већа пажња у медијима посвећује питању равноправности, што је резултат активности институције Повереника.

 Седница је закључена у 13.55 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац